
לכבוד

גב' מיכל יוספוף
ממונה ביקורת גבולות ומעברים
באמצעות פקס: 02-6469510
שלום רב,

הנדון:
חוות דעת מומחה בעניינה של גב' קאיה ט' מספר דרכון 3128693
שם המומחה – רינת דוידוביץ, עובדת סוציאלית.
מקום עבודה – מנהלת מקלט "מעגן" לקורבנות סחר.
אני החתומה מטה, רינת דוידוביץ, ת.ז. 29260460, נתבקשתי לחוות את דעתי המקצועית בשאלה האם הגברת, אשר בנדון הנה קורבן סחר. אני נותנת חוות דעתי זו במקום עדות בבית המשפט ומצהירה בזאת, כי ידוע לי היטב, שלעניין הוראות החוק הפלילי בדבר עדות שקר בשבועה בבית המשפט, דין חוות דעתי זו כשהיא חתומה על ידי, כדין עדות בשבועה שנתתי בבית המשפט.

אלה פרטי השכלתי:

לימודים אקדמאים:

2003 – 2001:
תואר שני במשפטים, אוניברסיטת תל אביב.

2001 – 1997:
תואר ראשון במשפטים, המרכז הבינתחומי הרצליה.

1996 – 1992:
תואר ראשון בעבודה סוציאלית, אוניברסיטת חיפה.

השתלמויות והכשרות: 

אוגוסט 2006:
International Visitor Leadership program of the U.S. Department of state: Combating Trafficking in Persons

2007 – 2008:
"משמעות עם מסלול", תוכנית למנהלי עמותות במגזר השלישי, ג'וינט.

2008 – 2007:
"פרויקט אשלים", תוכנית לעובדי נערות, ג'וינט.

2009:

Dissociative Disorders Psychotherapy Training Program, International Society for the study of Trauma and Dissociation                          
ואלה פרטי ניסיוני:
2004 – ואילך:
מנהלת "מעגן" מקלט לקורבנות סחר בנשים.

2001 – 2000:
עוזרת משפטית, המחלקה למעמד האישה ולשכות משפטיות, ויצו ישראל.

2000 – 1996:
עובדת סוציאלית בביה"ס לחינוך 
מיוחד מפתן "אלון", עיריית תל אביב.
1997 – 1996:
עובדת סוציאלית ב"מלהיב", תחנה לטיפול בנוער מכור לסמים.

המקלט "מעגן", שהוקם לפי החלטה של ממשלת ישראל, מעניק סיוע לנשים קורבנות סחר בבני אדם. המקלט מעניק לנשים היושבות בו מענה למכלול צורכיהן, הפיזיים והנפשיים ובונה לכל אחת מהנשים השוהות במקלט תוכנית טיפול ושיקום המתאימה לצרכיה. את המקלט אני מנהלת 5 שנים ובמהלך תקופה זו טיפלנו, צוות המקלט ואנוכי, בלמעלה מ- 270 קורבנות סחר. מרבית הקורבנות הנן נשים בשנות העשרים המוקדמות לחייהן, נתינות חבר העמים לשעבר, אשר נסחרו לישראל לצורכי זנות. בשנתיים האחרונות, אנו עדות לקורבנות מסוג אחר, קורבנות סחר לצורכי עבדות. טווח הגילאים של הקורבנות הנו רחב יותר (20-40) והן נתינות מדינות כגון: נפאל, הודו, סרי לנקה, ברזיל וסין.
וזאת חוות דעתי לעניין השאלה המוצגת לעיל:

1. אני כותבת את ההמלצה בשמה של גב' ורד שיקלר, אשר הייתה העו"ס הישירה של קאיה, מאחר והיא נעדרת מהמקלט מסיבות רפואיות.

2. במסגרת תפקידה, קיימה הגב' שיקלר עם קאיה, פגישות שבועיות. בשבועות הראשונים, הסמוכים למועד קליטתה של קאיה, בתאריך 5.7.07, הקשר היה כמעט על בסיס יום יומי. מאוחר יותר, כאשר הושמה קאיה במקום עבודה מחוץ למקלט, הליווי היה פחות תכוף. המידע שאני מוסרת מטה, מבוסס על מידע שליקטתי מפגישותיי עם קאיה בתקופת ניהול המקלט, מתיקה האישי, מנשות הצוות האחרות במקלט וכן מהמידע אשר הועבר אלינו, מהארגונים האחרים המטפלים בעניינה.
3. קאיה, ילידת 1971, נתינת נפאל, נשואה ואם לשלושה, הופנתה למקלט באמצעות מוקד סיוע לעובדים זרים, תוך כוונה, כי מנהלת ההגירה, תבדוק באם נעברו כלפיה עבירות סחר בבני אדם.
4. קאיה דוברת אנגלית עילגת, באופן אשר הקשה מאוד על דרכי התקשורת עימה. לצורך תקשורת טובה יותר, נעזרנו לא אחת בשירותיה של מתורגמנית דוברת נפאלית. בנקוף הזמן, רכשה את היכולת להחליף מספר משפטים בשפה העברית. 
5. למיטב ידעתי, קאיה הגיעה לישראל בינואר 2007, כאשר היא מתעתדת להשתלב בעבודה בענף הסיעוד. למצער, סיפרה, כי דרכונה נלקח ממנה וכי, היא חוותה ימים של כליאה, הרעבה, השפלות ועבודה ללא שכר בצידה מצד מעסיקיה.
6. כאשר הופנתה קאיה למקלט מצבה הנפשי היה קשה ביותר, מצבה אף החמיר נוכח העובדה, כי היא נעדרה מסגרות תמיכה קודמות בישראל. במהלך שלושת השבועות הראשונים לשהותה, צוות המקלט היה עד להתפרצויות בכי ממושכות, קאיה המעיטה לצאת מהחדר והרבתה לשהות במיטה. בשל העבודה, כי איבדה אמון באנשים וחוותה השפלות, כל פנייה אליה, אף מצד אנשי צוות, עוררה בה פחד וחשש, פן היא תורחק חזרה לנפאל.
7. מאוחר יותר, נהגה קאיה להסתתר מאחורי אנשי הצוות, על מנת שלא לבלוט בשטח. כשהגיעה לאכול בחדר האוכל, נהגה לערום בצלחתה כמות גדולה של מזון, מחשש, שמא לא יהיה לה מה לאכול מאוחר יותר.
8. כל אותה עת, הייתה נתונה קאיה ללחצים כבדים מצד בני משפחתה, לשלוח להם כסף על מנת לפרנסם. לצורך תשלום דמי התיווך להגעתה לישראל, מכרה משפחתה של קאיה את המסעדה המשפחתית, אשר היוותה מקור פרנסה יחיד.
9. בשבועות הראשונים, אף כשהותרה יציאתה מהמקלט, חששה לעשות זאת מאחר ולא הרגישה בטוחה מחוץ למסגרת ולכן את מרבית זמנה בילתה בשהות בתוך המקלט עם אנשי הצוות.
10. על מנת להקל על מצוקתה הכלכלית ותוך שהיא אוגרת כוחות, הושמה על ידנו קאיה, כעבור כחודש וחצי, כעובדת מטבח במסעדה הודית בתל אביב. במעמד זה, הבחנו, כי לקאיה בעיות בהתמצאות במרחב. לא היה לה מושג כיצד עליה להשתמש בשירותי תחבורה ציבורית ולהגיע למקום עבודתה. בפעמים הראשונות, ליוותה אותה גב' שיקלר אל העבודה, ובעל המקום סייע לה להגיע לתחנת האוטובוס בדרך חזרה למקלט.
11. משך תקופה ארוכה, עד תום תקופת האשרה הזמנית, עבודה זו היוותה מקור הכוח ושיגרת חייה של קאיה. הקשרים של צוות המקלט עם המעסיק, הפכו את מקום העבודה לבטוח עבורה.
12. ג'ודית הרמן, בספרה 'טראומה והחלמה' (שם עמוד 71) טוענת, כי "אירועים טראומטיים מעמידים בספק יחסי אנוש בסיסיים. החוויה הראשונה של השגחה וטיפול מאפשרת לבני האדם לצייר לעצמם עולם שהם שייכים בתוכו, שמאיר פנים לחיים האנושיים. אמון בסיסי הוא היסוד לאמונה ברציפות החיים". מכאן נגזר הצורך החשוב להעניק לקורבנות, שיקום וטיפול אשר יסייע להן, לכל הפחות, להתמודד עם הטראומות, אשר חוו בצורה בונה ותוך נטרול דחפים הרסניים המקננים ברבות מקורבנות הסחר. קורבנות סחר לצורכי זנות ולצורכי עבדות כאחד, זקוקות לליווי ממושך של קהילה טיפולית מכילה ומכבדת. כך תוכל האישה להכיר ולרכוש את האמונה בעצמה ובכוחותיה. כך תוכל האישה לרכוש הכשרה מקצועית וניסיון תעסוקתי. כך תוכל האישה לקבלה טיפולים רפואיים ונפשיים, אשר יסייעו בהחלמתה הכללית. מי שנוטה לחשוב, כי הקורבנות יכולות להתגבר על מה שעברו בכוחות עצמן, טועה טעות מרה. רק בהינתן טיפול מתאים הן מסוגלות, להבדיל מחברותיהן שאינן זוכות לכך, ליישם את כל מה שניתן להן ולהמשיך בתום תקופת הטיפול הממושכת, לשרוד בכוחות עצמן, אם בכלל. 
13. מלבד, כל השירותים והטיפולים אשר הוזכרו לעיל, ראויות הנשים בפעם הראשונה וכמעט יחידה בחייהן – לוודאות. חוסר וודאות לפרקי זמן ממושכים, יכול לעיתים להזיק לנשים במידה רבה, לא פחות מהטראומה אותה חוו. קאיה לא זכתה לוודאות זו, מאחר והחלק הארי של תקופת שהותה מאופיין, באשרות שהייה לתקופות קצרות ומוגבלות, בדרך כלל לצורכי השלמת החקירה המשטרתית. וודאות זאת, תוכל להינתן לה באמצעות הענקת אשרה לתקופה ממושכת, אשר במסגרתה יוכלו להינתן לה כל השירותים והליווי של המסגרת.
14. לסיכום, ברצוני להתייחס לשאלה בה נדרשתי לחוות את דעתי, באם קאיה הנה קורבן סחר. אירוע טראומטי יחיד יכול לקרות כמעט בכל מקום. טראומה חוזרת ומתמשכת, לעומת זאת, קורית רק בתנאי שבי. קאיה דיווחה, כי משך שבועות הייתה כלואה מבלי לזכות בחירות לצאת או אפילו לאכול. שבי זה, להבדיל מבית סוהר, הנו סמוי מן העין ואולי נוח לנו להתעלם ממנו. כשקאיה הגיעה למקלט, נצפו התנהגויות רבות המעידות על מצב נפשי קשה, אשר עשוי להיגרם כתוצאה מטראומה; היא נעה בין מצבים של עוררות, אשר התאפיינו בסיוטים בלילה, פרצי בכי בלתי פוסקים ותגובות לא תואמות, לאירועים רגילים במציאות. לבין מצבים של הצטמצמות, אשר התאפיינו בנטייה להישאר בחדר, הסתגרות, חוסר התעניינות ותווך רגשי מאד צר. המדובר בסימפטומולוגיה, אשר יש בה להעיד על מצב פוסט טראומטי. יחד עם זאת, אין באפשרותי לדעת בוודאות, באם מצב פוסט טראומטי זה, נגרם כתוצאה מהסחר או כתוצאה מטראומות קודמות אחרות, אשר עשויות לגרום לתופעות דומות, כגון: אונס, אלימות פיזית קשה ועוד. 
בכבוד רב,
דוידוביץ רינת

מנהלת "מעגן"

